Mit kontor på Christiansborg ligger et godt stykke ude gangen på den etage, der bliver kaldt Ridebanen. Man kan næsten ikke komme længere væk fra Folketingssalen. Inden man når frem til mit kontor, skal man først forbi kontorer, der huser mine kollegaer fra Liberal Alliance og Politikens Christiansborg-redaktion.

Længere nede af gangen bor en række socialdemokrater, de grønlandske og færøske MF-er og endelig journalisterne fra Jyllandsposten og Altinget.

Når man tager turen ned af Ridebanen, hvad jeg jo gør mange gange i løbet af en dag, kan man selvfølgelig ikke lade være med at lægge mærke til, hvad der kører på tv-skærmene hos kollegaerne. Langt de fleste har stillet ind på TV2news. Anderledes kan det ikke være, for det er jo 'vores kanal': der hvor breaking news og Christiansborgpolitik går op i sin helt egen særlige energiske helhed.